text: Is-krig i Syd- og Sønderjylland
  30 juni 2011 kl. 07.20
  Hjem Is vil have nedlagt fogedforbud mod sin nye konkurrent Viking Is, som også sælger is fra biler på villavejene.
  Ejerne af Viking Is, brødrene Per og Tom Roth har tidligere været henholdvis franchisetager og daglig leder af Hjem Is i Sydjylland.
  Striden drejer sig om, at Hjem Is beskylder brødrene for at have taget branche-erfaringen med sig over i Viking Is.
  Men Tom Roth mener ikke, han har fået noget forærende:
  - Jeg fik ikke det hele serveret på et sølvfad, da jeg var franchisetager i Hjem Is. Jeg måtte selv oparbejde mine egne erfaringer - og de erfaringer mener Hjem Is åbenbart ikke, det er lovligt at tage med sig videre, siger han til DR SYD.
  Tom Roth mener, at forklaringen ligger et andet sted:
  - Hjem Is har haft monopol på det her område i 35 år, og det monopol vil de med vold og magt beholde. Vi mener, at vi kan levere et bedre produkt end Hjem Is, og så vil vi lade det være op til forbrugerne at bestemme, om de vil handle det ene eller det andet sted, siger han.
  Tom Roth oplyser, at han i sin tid skrev under på en konkurrenceklausul, der forbød ham at arbejde med is i et år, efter han stoppede i Hjem Is.
  Men han blev fritstillet fra den klausul, da han indledte et samarbejde med et tysk firma - i en helt anden branche.
  Ifølge Tom Roth mener Hjem Is nu, efter at samarbejdet med det tyske firma blev afbrudt, at hans fritstilling blev givet på baggrund af falske oplysninger. Altså at samarbejdet med det tyske firma blot var en fupmanøvre for at komme fri af kontrakten med Hjem Is.
  Derfor var fritstillingen ikke gyldig, og derfor vil Hjem Is nu have nedlagt fogedforbud mod Viking Is.
  Tom Roth siger derimod, at han kan dokumentere, at alt er i orden. 
  Striden skulle have været for Retten i Sønderborg i dag, men er blevet udsat. En ny dato er endnu ikke fastlagt.
  